ವೀರೇಂದ್ರ ಹೆಗ್ಗಡೆಯವರನ್ನು ಭೇಟಿಯಾದ ಶ್ರೀ ವಚನಾನಂದ ಸ್ವಾಮೀಜಿ:ಧರ್ಮಸ್ಥಳ ಕುರಿತು ಹೇಳಿದ್ದು ಹೀಗೆ! ಧರ್ಮಸ್ಥಳ ಧರ್ಮದ ಮಾತೃಸ್ಥಳ. ಆತ್ಮಸಂಸ್ಕಾರದ ಪವಿತ್ರ ಸ್ಥಳ. ಸದಾ ಮಾನವತೆಯ ದೀಪ ಬೆಳಗುವ ಸ್ಥಳ. ಅಲ್ಲಿ ಸಾಕ್ಷಾತ್ ಮಂಜುನಾಥನೇ ನೆಲೆನಿಂತು ಸದ್ಭಕ್ತರನ್ನು ಪೋಷಿಸುತ್ತಿದ್ದಾನೆ. ಧರ್ಮದೆಡೆಗೆ, ಸತ್ಕಾರದೆಡೆಗೆ ಸಾಗುವ ಬೆಳಕು ತೋರುತ್ತಿದ್ದಾನೆ. ಧರ್ಮಸ್ಥಳ ನಾಡಿನ ಸಮಸ್ತ ಭಕ್ತರ ಪವಿತ್ರ ಆರಾಧನಾ ಸ್ಥಳವಾಗಿ ಹೆಸರು ಗಳಿಸಿದೆ.ಇಂಥ ಪವಿತ್ರ ಸ್ಥಳದಲ್ಲಿರುವ ಸನ್ಮಾನ್ಯರೂ,ದೇವಾಂಶ ಸಂಭೂತರೂ ಧರ್ಮಸ್ಥಳದ ಧರ್ಮಾಧಿಕಾರಿಯವರೂ ಆದ ಶ್ರೀ ವೀರೇಂದ್ರ ಹೆಗ್ಗಡೆಯವರನ್ನು ಇಂದು ಮುಂಜಾನೆ ನಾವು ಭೇಟಿ ಮಾಡಿದೆವು. ನಮ್ಮ ಅವರ ಬಂಧ ಸುಮಾರು ಒಂದು ದಶಕಕ್ಕೂ ಮೀರಿದ್ದು. ನಮ್ಮ ಯೋಗ ಕಾರ್ಯಕ್ರಮಗಳನ್ನು ಶ್ರೀ ಹೆಗ್ಗಡೆಯವರು ತಪ್ಪದೇ ವೀಕ್ಷಿಸುತ್ತಿದ್ದರಂತೆ.ನಿಮ್ಮ ಜೀವನದ ಪ್ರತಿ ಹಂತ ಪತಂಜಲಿ ಯೋಗಿಗಳ ಅಷ್ಟಾಂಗ ಯೋಗದಂತಿದೆ ಎಂಬ ಹೋಲಿಕೆ ಅವರದ್ದು.ಶ್ರೀ ಹೆಗ್ಗಡೆಯವರು ನಮ್ಮ ಹಲವು ಯೋಗ ಕಾರ್ಯಕ್ರಮಗಳಿಗೆ ಬಂದು ಹರಸಿದ್ದಾರೆ. ನಾವು ಅವರ ಹಲವು ಕಾರ್ಯಕ್ರಮಗಳಿಗೆ ಭೇಟಿ ನೀಡಿದ್ದೇವೆ. ನಮ್ಮ ಶ್ವಾಸ ಯೋಗ ಸಂಸ್ಥೆಯ ಬಗ್ಗೆ ನಾವು ಕೈಗೊಂಡ ಹಲವು ಕಾರ್ಯಕ್ರಮಗಳ ಬಗ್ಗೆ ಶ್ರೀ ಹೆಗ್ಗಡೆಯವರು ಅಭಿಮಾನದಿಂದ ಮಾತಾಡುತ್ತಾರೆ. ನಮಾಮಿ ಗಂಗೆ ಮಾದರಿಯಲ್ಲಿ ತುಂಗಾ ನದಿಯನ್ನು ಸ್ವಚ್ಛಗೊಳಿಸಲು ನಾವು ಮುಂದಾಗಿದ್ದು ಅವರ ಮನ ತಲುಪಿದೆ. ಹರಿಹರದ ಪಂಚಮಸಾಲಿ ಪೀಠ ನಾಡಿನ ಇನ್ನೊಂದು ಧರ್ಮಕ್ಷೇತ್ರವಾಗಲಿದೆ. ನೀವು ಸರಿಯಾದ ಮಾರ್ಗದಲ್ಲಿಯೇ ನಡೆಯುತ್ತಿದ್ದೀರಿ ಎಂದು ಆಶೀರ್ವದಿಸಿದರು. ನೀವು ಹಿಮಾಲಯದೆತ್ತರಕ್ಕೆ ಪಂಚಮಸಾಲಿ ಜಗದ್ಗುರು ಪೀಠ ಬೆಳೆಸುತ್ತೀರಿ. ಆ ನಂಬಿಕೆ ನಮಗಿದೆ ಎನ್ನುವ ಆಶಯವನ್ನು ಹರ್ಷವನ್ನು ವ್ಯಕ್ತಪಡಿಸಿದರು. ನಿಮ್ಮ ಪ್ರೀತಿ, ತೋರಿದ ರೀತಿಗೆ ಶರಣು ಖಾವಂದರೆ. ನಿಮ್ಮನ್ನು ನಾವು ಆತ್ಮತೃಪ್ತಿಯಿಂದ ಗೌರವಿಸುತ್ತೇವೆ. ನಮಸ್ಕರಿಸುತ್ತೇವೆ. ಶರಣು ಶರಣಾರ್ಥಿಗಳೊಂದಿಗೆ ಜಗದ್ಗುರು ಶ್ರೀ ಶ್ರೀ ಶ್ರೀ ವಚನಾನಂದ ಮಹಾಸ್ವಾಮಿಗಳು ಪಂಚಮಸಾಲಿ ಜಗದ್ಗುರು ಪೀಠ,ಹರಿಹರ.